नई दिल्ली : इंडियन प्रीमियर लीग की एक फ्रेंचाइजी के लिए बोली लगाने वाली एक कंपनी में एक विदेशी कंपनी की भी हिस्सेदारी थी। इस कंपनी के अन्य हिस्सेदारों में थे सैफ अली खान, करीना कपूर और करिश्मा कपूर, उद्योगपति वेणुगोपाल धूत और पुणे के रियल्टी कारोबारी चोर्डिया परिवार। पनामा पेपर्स श्रंखला के नए खुलासे में गुरुवार को इंडियन एक्सप्रेस में प्रकाशित रिपोर्ट में कहा गया है कि 10 सदस्यों ने आईपीएल पुणे फ्रेंचाइजी के लिए बोली लगाने के उद्देश्य से पी-विजन स्पोर्ट्स के निर्माण के लिए साझेदारी की थी। इसमें 15 फीसदी हिस्सेदारी के रूप में वर्जिन आईलैंड्स की कंपनी ओब्डूरेट लिमिटेड को चिह्न्ति किया गया था।